Mette Thiesen (DF), 2025-04-29:
Tusind tak.
Jeg kan faktisk rigtig godt lide idéen om almennyttige boligområder.
Jeg kan rigtig godt lide idéen, at vi som samfund holder hånden under dem, som måske ikke altid har de fleste ressourcer.
Det var sådan set også derfor, man historisk set indførte de her almennyttige boligområder, altså så den enlige mor kunne finde en god lejlighed til en ordentlig pris, og så de ældre pensionistpar, som måske havde svært ved at få folkepensionen til at række, også kunne finde en god lejlighed. Og det er jo det, vi ser mange af de steder i Danmark, hvor man har etableret de her almennyttige boligområder.
Jeg kender selv en del af dem fra min egen baghave, kan man sige, i Nordsjælland.
Der ligger både nogle i Kokkedal, der ligger nogle i Nivå, og der ligger også nogle i Helsingør.
Jeg har faktisk været ude at besøge en del af de her områder.
Det er faktisk nogle dejlige lejligheder, så problemet er jo sådan set ikke lejlighederne, problemet er sådan set dem, der bor der, eller i hvert fald nogle af dem.
For med den lemfældige udlændingepolitik, der været ført igennem rigtig mange år, er nogle af de her områder decideret kommet på ghettolisten, og mange af dem er plaget af, at de her kriminelle storfamilier simpelt hen terroriserer et helt område og ødelægger det for alle dem, vi faktisk gerne vil tilgodese.
Derfor har vi egentlig også fra start af været meget klare i spyttet fra Dansk Folkepartis side, både i forhold til at vi gerne vil smide de her familier ud af boligområderne, og for min skyld skulle de smides helt ud af Danmark, for de hører simpelt hen ikke til, og vi skal have rydde.
En af dem, jeg var ude at besøge for nogle år tilbage, hun boede i et boligområde i Egedalsvænge, fortalte mig, at hun simpelt hen ikke kunne sidde ude på sin altan, fordi de her kriminelle storfamiliers store drenge løb og smed sten på de danskere, der sad ude på deres altan og slikkede sol.
Dengang, det var, før LTF forbudt,
havde LTF også fremragende vilkår der og terroriserede simpelt hen hele det her område.
Jeg synes faktisk, det har været dybt, dybt hjerteskærende og rædselsfuldt for at være helt ærlig at være vidne til, at vi har dele af Danmark, hvor man som en dansker, som måske ikke har så mange penge, eller som på anden vis har været nødt til at finde en lejlighed, som ikke koster så mange penge, er tvunget til at bo ved siden af nogle familier, som aldrig nogen sinde burde være lukket ind i Danmark, og som terroriserer hele områder, og som ødelægger de dejlige områder, som det faktisk er.
Som jeg også nævnte før, da jeg stillede et spørgsmål, har jeg også selv været oppe at besøge et ældre ægtepar i Helsingør, som stadig væk er tvunget til at bo ved siden af deres kriminelle nabo, selv om han faktisk er dømt for vold mod i hvert fald den ene af dem.
Jeg har altid en bekymring, når vi snakker beretninger, fordi jeg desværre har oplevet nogle gange, at det så lidt bliver sådan en syltekrukke.
Så jeg håber virkelig, at vi får sat skub i det her i fællesskab.
For det er altså simpelt hen vores ansvar herinde i Folketinget at sikre, at de danskere, der bor rundtomkring i de almennyttige boligområder, sådan set også kan leve trygt og frit uden at blive belemret med kriminelle storfamilier, som terroriserer og ødelægger hele områder.
Jeg er nødt til også at sige i forhold til den debat, der var her tidligere, at det kan altså ikke være statens ansvar konsekvent og hele tiden at skulle anvise nye boliger til storkriminelle familier, som aldrig nogen sinde burde have været i Danmark.
Altså, ja, som jeg sagde tidligere, skal de smides ud af deres bolig, men de skal så sandelig også smides ud af Danmark.
Jeg håber rigtig meget, at vi med den her beretning også får trykket lidt på, sådan at vi som minimum kan sikre, at de her storkriminelle familier ikke får lov til at terrorisere hele boligområder, og at vi forhåbentlig også kan få ryddet rigtig meget ud i de her boligområder.
Så en sidste lille anekdote.
Jeg har altid været meget, meget glad for både »Olsen-banden« – dem har jeg brugt jævnligt som reference – men også »Huset på Christianshavn«.
Det er eksempelvis et af de lidt belastede områder, som Tue og Rikke fra »Huset på Christianshavn« ender med at flytte til, fordi mange af de her boligområder netop var boligområder, hvor det var tæt på byen, og det var nogle dejlige lejligheder og store altaner og alt muligt andet.
Hvis man ser det, som dengang var den store drøm, og hvad det så er blevet til i dag, så kan man godt nogle gange trække sig selv lidt i håret og tænke, hvad det egentlig er, der er sket med vores dejlige land, og hvad det er, der er gjort ved det, fordi man har lukket for mange ind, der aldrig burde have været her.
Tak til ministeren for at tage det pænt ned.
Jeg håber, vi lander en beretning, og jeg håber dæleme også, at der kommer ordentlig skub i det her, så vi får løst de her problemer.